

**REPUBLIKA HRVATSKA**

**GRAD ZAGREB**

**PONOVNO OBJAVLJUJE**

**POZIV**

**za iskazivanje interesa radi zakupa poslovnog objekta**

**za potrebe dječjeg vrtića na području**

**Gradske četvrti Novi Zagreb-Istok, naselje Jakuševec**

**Predmet poziva**

Grad Zagreb ponovno objavljuje namjeru za zakup poslovnog objekta **za potrebe dječjeg vrtića na području Gradske četvrti Novi Zagreb-Istok, naselje Jakuševec,** na vrijeme od deset godina kapaciteta do deset odgojno-obrazovnih skupina, odnosno dvije stotine djece, s pratećim gospodarskim, upravnim i ostalim sadržajima te pripadajućim dječjim igralištem i parkiralištem, a za potrebe Dječjeg vrtića Tratinčica Zagreb, ulica Svetog Mateja 131, predškolske ustanove, koje je osnivač Grad Zagreb.

**Opis predmeta zakupa**

*Poslovni objekt mora udovoljavati sljedećim uvjetima:*

**1.** da se nalazi na području Gradske četvrti Novi Zagreb-Istok, naselje Jakuševec;

**2.** da je izgrađen za namjenu dječji vrtić u skladu sa zakonom te ima uporabnu dozvolu ili drugi odgovarajući akt o uporabljivosti poslovnog objekta za namjenu dječji vrtić, odnosno, ponuditelj se mora obvezati da će u roku 60 dana od dana prihvata obvezujuće ponude prostor urediti za namjenu dječjeg vrtića te priložiti uporabnu dozvolu ili drugi odgovarajući akt o uporabljivosti odgovarajućeg objekta za navedenu namjenu;

**3.** da je uknjižen u zemljišnoj knjizi za korist ponuditelja;

**4.** da je useljiv 1. rujna 2016.;

**5.** da ima smještajni kapacitet do deset odgojno-obrazovnih skupina odnosno dvije stotine djece, s pratećim gospodarskim, upravnim i ostalim sadržajima te pripadajućim dječjim igralištem i parkiralištem;

**6.** da sadrži osnovne vrste prostora za obavljanje djelatnosti dječjeg vrtića sukladno Državnom pedagoškom standardu predškolskog odgoja i naobrazbe (Narodne novine 63/08 i 90/10):

a) prostore za boravak djece: jedinice za djecu jasličke i vrtićke dobi koje obuhvaćaju sobe dnevnog boravka djece s pripadajućim garderobama, prostorima za njegu djece sa sanitarnim uređajima i terasama;

b) višenamjenske komunikacijske prostore za tjelesne aktivnosti djece;

c) prostore za odgojno-obrazovne i ostale radnike s pripadajućim garderobama i sanitarijama;

d) gospodarske prostore: distribucijsku kuhinju s garderobom i sanitarijama za osoblje u kuhinji, te prostor za odlaganje smeća;

e) ostale prostore: sanitarije za radnike, sanitarije za roditelje i posjetitelje, komunikacije koje obuhvaćaju hodnike i stubišta, ulazni prostor koji obuhvaća trijem, vjetrobran i ulazni prostor;

f) vanjske prostore koji obuhvaćaju: prilazne putove, parkiralište i gospodarsko dvorište, igrališta za djecu, spremište opreme za vanjska igrališta, sanitarni čvor pristupačan s igrališta;

**7.** da svi prostori dječjeg vrtića zadovoljavaju propisane higijensko-tehničke zahtjeve koji se odnose na: osvijetljenost, sunčevu svjetlost, prozračivanje, toplinsku zaštitu, zaštitu od buke i akustike, grijanje i hlađenje, opskrbu vodom, odvodnju otpadnih voda, električne instalacije, zaštitu od požara i zaštitu od provale – što se dokazuje važećim atestima.

**Uvjeti za prihvat ponude s iskazanim interesom**

Zainteresirani ponuditelj može biti fizička ili pravna osoba, vlasnik nekretnine u trenutku stavljanja ponude.

Ponuda, prema ovom pozivu, treba sadržavati:

- detaljan opis poslovnog objekta;

- traženi iznos mjesečne zakupnine;

- dokaz o vlasništvu poslovnog objekta;

- dokazi da je poslovni prostor izgrađen za namjenu dječji vrtić u skladu sa zakonom te ima uporabnu dozvolu ili drugi odgovarajući akt o uporabljivosti poslovnog objekta za namjenu dječji vrtić, odnosno, ponuditelj se mora obvezati da će u roku 60 dana od dana prihvata obvezujuće ponude prostor urediti za namjenu dječjeg vrtića te priložiti uporabnu dozvolu ili drugi odgovarajući akt o uporabljivosti odgovarajućeg objekta za navedenu namjenu;

- dokaz o prebivalištu fizičke osobe, odnosno dokaz o registraciji pravne osobe;

- energetski certifikat;

- potvrda nadležne porezne uprave o stanju duga ili jednakovrijedni dokument nadležnog tijela (ako ponuditelj nije ispunio obvezu plaćanja dospjelih poreznih obveza i obveza za mirovinsko i zdravstveno osiguranje), koji ne smiju biti stariji od 30 (trideset) dana računajući od dana objave ovoga poziva;

 - potvrda da ponuditelj nema dospjelih, a nepodmirenih obveza prema Gradu Zagrebu (potvrda **Gradskog stambeno-komunalnog gospodarstva d.o.o**. da ponuditelj nije evidentiran kao dužnik sa osnova zakupnine, komunalne naknade i naknade za uređenje voda, te spomeničke rente prema Gradu Zagrebu).

- bankarsku garanciju za ozbiljnost ponude na iznos jednogodišnje zakupnine

Bankarskom garancijom za ozbiljnost ponude ponuditelj jamči da će u roku 60 dana od dana prihvata obvezujuće ponude prostor urediti sukladno zahtjevima iz točke 1. do 7. ovog poziva.

Bankarska garancija mora biti bezuvjetna i s rokom valjanosti, koji ne smije biti kraći od 6 mjeseci. Bankarska garancija za ozbiljnost ponude mora biti umetnuta u prozirnu, perforiranu, plastičnu košuljicu koja se uvezuje u cjelinu.

**Rok za podnošenje ponuda i izbor**

**Rok za podnošenje pisanih ponuda je 8 dana, računajući od prvoga sljedećeg dana nakon objave poziva u Večernjem listu i na web stranici Grada Zagreba.**

Nepravodobne i nepotpune ponude neće se razmatrati.

Pisane ponude s dokumentacijom predaju se neposredno u pisarnici Područnog ureda Centar, Zagreb, Ilica 25, ili preporučenom pošiljkom, u zatvorenoj omotnici, na adresu: **GRAD ZAGREB – GRADSKI URED ZA OBRAZOVANJE, KULTURU I SPORT, Zagreb, Ilica 25,** s naznakom: **„zakup poslovnog objekta dječjeg vrtića na području Gradske četvrti Novi Zagreb-Istok, naselje Jakuševec – NE OTVARATI“.**

Pisane ponude bit će javno otvorene i pročitane dana 06. lipnja 2016.g. u 10,00 sati, u prostorijama Gradskog ureda za obrazovanje, kulturu i sport, Zagreb, Ilica 25, I. kat, soba 8 (dvorana).

Otvaranju ponuda mogu biti nazočni ponuditelji odnosno njihovi ovlašteni predstavnici, uz predočenje valjane punomoći, te sve zainteresirane osobe.

Najpovoljnija ponuda je ponuda koja, uz ispunjavanje uvjeta iz ovog poziva, sadrži i najniži iznos mjesečne zakupnine.

Nakon razmatranja pristiglih ponuda pozvat će se ponuditelj čija se ponuda ocijeni najpovoljnijom da dade obvezujuću ponudu u roku od 15 dana od zaprimanja poziva.

Grad Zagreb zadržava pravo da ne izabere niti jednu od dostavljenih ponuda, a u tom slučaju ponuditeljima ne pripada pravo potraživati naknadu bilo kakve vrste od Grada Zagreba.